In-numru ta' każi fi djar tal-anzjani huwa negliġibbli Kważi żewġ terzi tan-nies li għandhom bejn 50 u 59 sena rċevew l-ewwel doża tal-vaċċin f'inqas minn ġimagħtejn mindu l-vaċċini saru disponibbli għalihom. Qalet dan il-Professur Charmaine Gauci fl-aġġornament ta' kull ġimgħa dwar is-sitwazzjoni tal-pandemija f'pajjiżna. Fl-istess waqt qalet li dawk li għandhom 60 sena jew aktar u li għadhom ma rċevewx appuntament biex jirċievu l-vaċċin għandhom iċemplu fuq 145 biex jingħataw appuntament. Is-Supretendent tas-Saħħa Pubblika qalet li l-medja ta' każi ġodda matul dawn l-aħħar sebat ijiem kienet ta' 38, li huwa tnaqqis mill-medja ta' 50 każ reġistrat matul is-seba' jiem preċedenti, u l-medja ta' 55 każ tal-ġimgħa ta' qabel. Hija qalet li r-rata ta' pożittività f'Malta hija ta' 2.1%. Il-varjant tar-Renju Unit għadu prelevanti, b'aktar minn żewġ terzi tal-każi ġodda jkunu minn dan il-varjant. Fl-istess waqt qalet li nstabu erba' każi tal-varjant tal-Afrika t'Isfel, bi tliet każi tal-varjant Brażiljan. Hija qalet li s'issa ma nstab l-ebda każ tal-varjant tal-Indja, madankollu l-awtoritajiet tas-saħħa huma lesti biex jittestjaw għall-preżenza ta' dan il-virus u varjanti oħrajn. L-età medja tal-pazjenti hija ta' 42 sena, bil-biċċa l-kbira tal-każi huma ta' persuni li għandhom bejn it-30 u l-34 sena. Intant qalet li l-età medja ta' persuni li mietu waqt li kienu pożittivi għall-Covid-19 hija ta' 70 sena. Il-maġġoranza tal-każi ġodda nstab li kienu trasmessi bejn membri tal-istess familja u minn fuq il-post tax-xogħol. Saħqet li matul din il-ġimgħa nstab cluster ta' 50 każ minn fuq post tax-xogħol wieħed, b'dan iwassal għal żieda fin-numru ta' każi ġodda li kienu reġistrati aktar kmieni din il-ġimgħa. Attivitajiet soċjali għadhom jikkontribwixxu għal numru ta' infezzjonijiet ġodda, madankollu mhumiex il-maġġoranza. Qalet ukoll li matul dawn l-aħħar ġimagħtejn kien hemm 28 każ relatati ma' skejjel. Intant in-numru ta' każi fi djar tal-anzjani huwa negliġibbli b'żewġ każi biss rapportati, F'każ minnhom il-pazjent kien asintomatiku, filwaqt li fit-tieni każ il-pazjent kien qed juri sintomi ħfief.